**ΚΕΙΜΕΝΟ Ι Trap: Προωθεί τον σεξισμό και την βία η μουσική που ακούει το παιδί σου;**

Ναρκωτικά, γυναίκες ως σκεύη ηδονής, όπλα, ραντεβού για ξύλο. Από αυτά τα στοιχεία αποτελούνται οι στίχοι της trap μουσικής την οποία υμνούν οι νέοι.

Σε μία εποχή που καθημερινά οι τίτλοι ειδήσεων συμπεριλαμβάνουν συμπλοκές μεταξύ ανηλίκων, σεξουαλικές παρενοχλήσεις και περιστατικά εκφοβισμού η Trap μουσική είναι πρώτη στις τάσεις του YouTube, την ακούμε στα clubs και ασκεί επιρροή κυρίως στα νεότερα άτομα. Τρεις διαφορετικοί άνθρωποι μεταξύ τους προσεγγίζουν με βάση την ιδιότητα τους, το φαινόμενο της Trap και κατά πόσο η ίδια οδηγεί τα νεότερα άτομα σε ακραίες συμπεριφορές.

Ο ραδιοφωνικός παραγωγός Μανώλης Σταυρουλάκης πιστεύει πως είναι τραγικό να αναφερόμαστε ανοιχτά στις γυναικοκτονίες και στις ακραίες βίαιες συμπεριφορές και να τραγουδούμε στίχους που προωθούν τα συγκεκριμένα φαινόμενα. “Σχολιάζουμε τον σεξισμό, την ανισότητα των φύλων, τις γυναικοκτονίες, τους βιασμούς και από την άλλη ακούμε αυτά τα τραγούδια που τον προωθούν. Εμένα αυτό που με παγώνει είναι πως τους συγκεκριμένους στίχους τους τραγουδάνε κορίτσια, μου φαίνεται αδιανόητο που τα κορίτσια μπαίνουν σε αυτή την διαδικασία που απολαμβάνουν και τραγουδούν τα συγκεκριμένα τραγούδια. Αν σκεφτεί κανείς όταν βλέπει το γυναικείο φύλο να χορεύει στα συγκεκριμένα hits.»

H Κοινωνιολόγος Ζήνα Καρατζόγλου σχολιάζει πως κάθε είδος μουσικής είναι κι αυτό προϊόν της κουλτούρας της κοινωνίας που το παράγει.  “Η trap εκφράζει κυρίαρχες ακόμη στην κοινωνία μας πατριαρχικές αντιλήψεις και η θεματολογία της (όπλα, ναρκωτικά, σεξουαλικότητα, «ματσίλα» , λεφτά, χλιδή) είναι τοξική. Το κύριο χαρακτηριστικό του κοινωνικοοικονομικού συστήματος στο οποίο ζούμε είναι οι ανισότητες κάθε είδους. Η trap συντηρεί αυτές τις ανισότητες και προάγει έμφυλα (κι όχι μόνον) στερεότυπα, τα οποία υποβαθμίζουν τις γυναίκες και δημιουργούν εντελώς λάθος αντίληψη για το τι είναι το σεξ ανάμεσα στα φύλα. Επειδή έχει μεγάλη ανταπόκριση στο νεαρό κοινό – έφηβοι, εικοσάρηδες- προφανώς και επηρεάζει τις συμπεριφορές και τις σχέσεις τους. Όλα τα είδη της μουσικής το έκαναν και θα το κάνουν! Προάγει ως ένα βαθμό τον κακοποιητικό λόγο, την κουλτούρα του βιασμού, το καθεστώς ιδιοκτησίας της γυναίκας από τους άνδρες, την υποταγή της και φυσικά όλα αυτά μέσα σ΄ ένα σκηνικό πλούτου και χλιδής.”

Η Κοινωνική Λειτουργός Μαρία Τσικαλουδάκη, προσεγγίζει την trap από την δική της πλευρά.  “Η συγκεκριμένη μουσική πράγματι παράγει βία, αλλά παίζουν ρόλο πολλοί παράγοντες από πίσω που ωθούν τους νέους σε βίαιες καταστάσεις οι οποίες και βρίσκονται σε έξαρση τον τελευταίο καιρό. Λόγου χάριν η οικογένεια, η παιδεία του παιδιού, το πώς μεταφέρονται τα μηνύματα που περνά το συγκεκριμένο είδος μουσικής μέσα στο σπίτι. Πρέπει να αποδεχθούμε πως οι έφηβοι ακούνε trap, αλλά δεν αποτελεί πρόβλημα μόνο αυτό. Το βασικό πρόβλημα είναι πως επεξεργάζονται τους συγκεκριμένους στίχους, πως τους κατανοούν και φυσικά πως μελλοντικά θα εξελιχθούν με αυτή την μουσική.” Η κ. Τσικαλουδάκη προτείνει στους γονείς να ακούνε την μουσική που ακούνε τα παιδιά τους. «Η καλλιέργεια μίας τέτοιας σεξιστικής κουλτούρας σε συνδυασμό με την έλλειψη παιδείας μπορεί να οδηγήσει σε μία ακραία συμπεριφορά.»

Μυρτώ Τούλα, 2-06-2022 <https://parallaximag.gr/epikairotita/reportaz/trap-proothei-ton-sexismo-kai-tin-via-i-moysiki-poy-akoyei-to-paidi-soy>

**Κείμενο ΙΙ Εγκώμια στη βία, «έτσι, για πλάκα»**

Όταν πήγαιναν στο ίδιο σχολείο στα Σεπόλια, ο τράπερ Thug Slime γνώρισε τον Γιάννη Αντετοκούνμπο. Ο ένας διακρίθηκε στο μπάσκετ και, πιο πρόσφατα, ο άλλος βρήκε αναγνώριση στην τραπ. Το βιντεοκλίπ του τραγουδιού τού, επίσης νιγηριανής καταγωγής, Thug Slime «Αλήτισσα» («Βγαίνει έξω μόνο με αλήτες, της αρέσουν οι εγκληματίες») έχει περισσότερα από 4,5 εκατομμύρια views στο YouTube.

Στις 9 Νοεμβρίου, την ίδια ημέρα που ο Γιάννης Αντετοκούνμπο επισκέφτηκε τον πρόεδρο των ΗΠΑ Τζο Μπάιντεν στον Λευκό Οίκο, ο Thug Slime εμφανίστηκε ενώπιον εισαγγελέα επειδή μαχαίρωσε δύο άτομα στον Κολωνό. «Μετανιώνω γι’ αυτό που έγινε», δήλωσε, «τα μαχαίρια βρίσκονταν εκεί, στο αυτοκίνητο, από βιντεοκλίπ που κάναμε πριν από μία εβδομάδα». Τον Μάιο, ο ίδιος τράπερ συνελήφθη στα διόδια Θηβών για ναρκωτικά.

Όταν η «Κ» ρώτησε έναν 15χρονο από τα Σεπόλια ποιος από τους δύο συντοπίτες του αποτελεί μεγαλύτερο πρότυπο για τον ίδιο, δεν χρειάστηκε να σκεφτεί πριν απαντήσει «ο Thug». «Για μένα είναι πιο σημαντικά τα τραγούδια του Thug Slime», δήλωσε στην «Κ», «από αυτά που κάνει ο Αντετοκούνμπο».

Το μουσικό είδος της τραπ, το οποίο γεννήθηκε ως παραλλαγή του χιπ χοπ στις αρχές του 2000 στις ΗΠΑ, με τον όρο «τραπ» να αναφέρεται στα σπίτια-παγίδες όπου γίνεται αγοραπωλησία ναρκωτικών, είναι, αδιαμφισβήτητα, το πιο δημοφιλές είδος μουσικής στην Ελλάδα αυτή τη στιγμή, ειδικά ανάμεσα σε εφήβους και νέους.

Σε διάφορα βίντεο στο tik-tok, διάφορες κοπέλες σχολιάζουν «θα κάνω ό,τι μου πεις» ή «δέχομαι». «Επηρεάζει τη νοοτροπία της γενιάς μου προς το χειρότερο», λέει στην «Κ» μια 15χρονη από Θεσσαλονίκη για την τραπ, «αφού ακόμα και εγώ που τους ακούω δεν συμφωνώ με τους στίχους». Όλα τα τραγούδια, τονίζει, μιλούν για τις γυναίκες ως αντικείμενα, πρότυπο που βλέπει φίλοι και συμμαθητές της να υιοθετούν – «χάνεται ο σεβασμός προς γυναίκες όλων των ηλικιών», υπογραμμίζει. «Και τα κορίτσια δέχονται το να προβάλλονται ως κάτι υποδεέστερο μέσω της αποδοχής αυτής της μουσικής», συμπληρώνει, «δεν βγάζω εμένα ή τις φίλες μου από αυτό, αφού προσπαθούμε κι εμείς να ταιριάξουμε». Άλλα είδη συμπεριφοράς που βλέπει να υιοθετούν συνομήλικοί της αφορούν το ότι «λύνουν τα πάντα με το ξύλο» και ότι «η αλητεία, οι βρισιές, οι κακές επιδόσεις ακαδημαϊκά είναι πράγματα αρεστά και επιθυμητά· αυτό απορρέει από αυτά τα πρότυπα».

Διαφέρει όμως η τραπ από άλλα είδη μουσικής που μπορεί να προωθούν μέσω των στίχων τους σεξιστικά πρότυπα, και επιφανειακό, επικίνδυνο ή παράνομο lifestyle; «Όπως κάθε ιδιαίτερο μουσικό ιδίωμα ή άλλο μέσο καλλιτεχνικής έκφρασης, για τους νέους είναι ένας τρόπος διερεύνησης και διαμόρφωσης μιας ταυτότητας σε προσωπικό επίπεδο, αλλά και σε επίπεδο ομάδας συνομηλίκων», λέει στην «Κ» ο Βασίλης Παυλόπουλος, καθηγητής Διαπολιτισμικής Ψυχολογίας στο Εθνικό Καποδιστριακό Πανεπιστήμιο Αθηνών. «Από εκεί και πέρα», προσθέτει, «κάθε γενιά επιλέγει ανάμεσα στα πρότυπα που της προσφέρουν η κοινωνία και η εποχή».

Απόσπασμα άρθρου της Ηλιάνας Μάγρα, Εφ. Καθημερινή: 03-07-2022

**Κείμενο ΙΙΙ Δεμένη**

Μεγάλωνα στην τσέπη του πατέρα μου

δεμένη μ’ αλυσίδα στα κλειδιά του

με τ’ όνομα, τ’ αμάξι και τα σπίτια του

και μ’ όλα τα μεγάλα όνειρα του

Μεγάλωνα στης μάνας μου τα δάκρυα

σαν σκάλισμα σε βέρα από πλατίνα

που έβγαζε και άφηνε στην άκρια

καθώς έπλενε πιάτα στην κουζίνα.

Τι με ρωτάς,

τι να σου λέω, εδώ τα βλέπεις

θες με κρατάς

κι αν δε σου κάνω με επιστρέφεις

Δεν έχω μάθει δυστυχώς να μην ανήκω

μια στο βοσκό, μια στο μαντρί και μια στο λύκο

Μεγάλωνα γι’ αυτούς που περιμένανε

και ύστερα για χάρη κάποιου ψεύτη

και μέρα με τη μέρα αντί για μένανε

τη μάνα μου αντικρίζω στον καθρέφτη.

Καλλιτέχνης: Νατάσα Μποφίλιου/ Στιχουργός: Γεράσιμος Ευαγγελάτος 2012

**Παρατηρήσεις**

**ΘΕΜΑ Α.**

**Α.**Στο κείμενο 1 αναφέρονται οι απόψεις τριών διαφορετικών ανθρώπων για την trap μουσική. Να τις παρουσιάσετε σε ένα περιληπτικό κείμενο 60-70 λέξεων. **Μονάδες 20**

**ΘΕΜΑ Β.**

**Β1.**Να επιβεβαιώσετε την ορθότητα ή μη των ακόλουθων προτάσεων με βάση τα Κείμενα 1 και 2, γράφοντας δίπλα σε κάθε πρόταση τη λέξη Σωστό ή Λάθος και παραθέτοντας ένα συγκεκριμένο χωρίο για κάθε επιλογή.

**Κείμενο 1**

* Η trap μουσική αναπαράγει έμφυλα στερεότυπα και έχει ανταπόκριση κυρίως σε νεαρά άτομα.
* Η καλλιέργεια μιας σεξιστικής κουλτούρας δεν προκαλείται μόνο από το άκουσμα της trap μουσικής αλλά από την γενικότερη παιδεία που λαμβάνει το άτομο.

**Κείμενο 2**

* Από μαθήτρια επισημαίνεται πως η trap μουσική δεν μπορεί να επηρεάσει τη γενικότερη νοοτροπία των νεαρών εφήβων, καθώς παίζουν και άλλοι παράγοντες ρόλο στη διαμόρφωσή της προσωπικότητάς τους.
* Η trap μουσική είναι ο κύριος τρόπος ο έφηβος να αναζητήσει την ταυτότητά του.
* Τα κορίτσια παρόλο που ακούν το συγκεκριμένο είδος μουσικής αρνούνται να αποδεχθούν τα πρότυπα που αυτή προβάλλει. **Μονάδες 15**

**Β2.α)** Στις 9 Νοεμβρίου, την ίδια ημέρα που ο Γιάννης Αντετοκούνμπο επισκέφτηκε τον πρόεδρο των ΗΠΑ Τζο Μπάιντεν στον Λευκό Οίκο, ο Thug Slime εμφανίστηκε ενώπιον εισαγγελέα επειδή μαχαίρωσε δύο άτομα στον Κολωνό.: Να αιτιολογήσετε την χρήση των παραπάνω παραδειγμάτων. Ποιο σκοπό εξυπηρετεί η παρουσίαση τους από τον συντάκτη του άρθρου; **Μονάδες 5**

**β)**Προάγει ως ένα βαθμό τον κακοποιητικό λόγο, την κουλτούρα του βιασμού, το καθεστώς ιδιοκτησίας της γυναίκας από τους άνδρες, την υποταγή της και φυσικά όλα αυτά μέσα σ΄ ένα σκηνικό πλούτου και χλιδής.: Να αναγνωρίσετε το είδος της σύνδεσης στο συγκεκριμένο απόσπασμα. Ποιο σκοπό εξυπηρετεί επικοινωνιακά η επιλογή του; **Μονάδες 5**

**Εναλλακτικά**

**β)**«Και τα κορίτσια δέχονται το να προβάλλονται ως κάτι υποδεέστερο μέσω της αποδοχής αυτής της μουσικής», συμπληρώνει, «δεν βγάζω εμένα ή τις φίλες μου από αυτό, αφού προσπαθούμε κι εμείς να ταιριάξουμε».: Το παραπάνω απόσπασμα αποτελεί δείγμα προφορικού ύφους. Να εντοπίσετε τρία χαρακτηριστικά του (μονάδες 3) Αφού κάνετε όλες τις αναγκαίες αλλαγές να μεταγραφεί ώστε να δηλώνει επίσημο ύφος. **Μονάδες 5**

**Β3.**Στο κείμενο 1 διακρίνεται η χρήση στοιχείων καταγγελτικού ύφους. Να αναφέρετε τρεις γλωσσικές επιλογές που προσδίδουν τον συγκεκριμένο χαρακτήρα στο κείμενο. **Μονάδες 10**

**ΘΕΜΑ Γ.**

**Γ.**Ποιος θεωρείτε ότι είναι ο βασικός προβληματισμός της φωνής που ακούγεται στο κείμενο 3; Να τεκμηριώσετε την απάντησή σας αναφερόμενοι σε τρεις κειμενικούς δείκτες (100-200 λέξεις).**Μονάδες 15**

**ΘΕΜΑ Δ.**

**Δ.**Διαβάζοντας τα κείμενα αναφοράς αποφασίζετε να δημοσιεύσετε ένα άρθρο για το ιστολόγιο του σχολείου σας (350-400 λέξεων) στο οποίο αναφέρεστε στα πρότυπα που προβάλλονται μέσω της trap μουσικής στους εφήβους. Με ποιους τρόπους, κατά τη γνώμη σας, μπορούν οι νέοι να αντισταθούν στα πρότυπα αυτά; **Μονάδες 30**

**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**ΘΕΜΑ Α.**

**Α.**Στο κείμενο επισημαίνονται διάφορες απόψεις για την trap μουσική. Ο ραδιοφωνικός παραγωγός θεωρεί αδιανόητο, ενώ υφίστανται φαινόμενα ακραίων και βίαιων συμπεριφορών να ακούει η νεολαία τέτοια μουσική που αναπαράγει αυτά τα πρότυπα. Η κοινωνιολόγος συμπληρώνει πως η μουσική που ακούν οι έφηβοι είναι δείγμα της κοινωνίας που την παράγει. Τέλος, η κοινωνική λειτουργός τονίζει πως ναι μεν η trap αναπαράγει αρνητικά πρότυπα, ωστόσο η έλλειψη παιδείας από την οικογένεια εντείνει το πρόβλημα.

**ΘΕΜΑ Β.**

**B1.**

**Σ:** Η trap συντηρεί αυτές τις ανισότητες και προάγει έμφυλα (κι όχι μόνον) στερεότυπα, τα οποία υποβαθμίζουν τις γυναίκες και δημιουργούν εντελώς λάθος αντίληψη για το τι είναι το σεξ ανάμεσα στα φύλα. Επειδή έχει μεγάλη ανταπόκριση στο νεαρό κοινό.

**Σ:** Η καλλιέργεια μίας τέτοιας σεξιστικής κουλτούρας σε συνδυασμό με την έλλειψη παιδείας μπορεί να οδηγήσει σε μία ακραία συμπεριφορά.

**Λ:** Επηρεάζει τη νοοτροπία της γενιάς μου προς το χειρότερο», λέει στην «Κ» μια 15χρονη από Θεσσαλονίκη.

**Λ:** Όπως κάθε ιδιαίτερο μουσικό ιδίωμα ή άλλο μέσο καλλιτεχνικής έκφρασης, για τους νέους είναι ένας τρόπος διερεύνησης και διαμόρφωσης μιας ταυτότητας.

**Λ:** Και τα κορίτσια δέχονται το να προβάλλονται ως κάτι υποδεέστερο μέσω της αποδοχής αυτής της μουσικής.

**Β2.α)**  Η χρήση παραδειγμάτων συντελεί θετικά στην προσπάθεια κατανόησης του νοήματος του γράφοντος από τον αναγνώστη. Στη συγκεκριμένη περίπτωση καθίσταται εμφανέστερη και εντονότερη η αντίθεση ανάμεσα στις προβαλλόμενες καταστάσεις. Η χρονική ταύτιση των δύο περιστατικών έρχεται σε ευθεία αντιπαράθεση με την ποιοτική τους διαφορά: το κοινωνικά αποδεκτό πρότυπο του Αντετοκούνμπο (επίσκεψη στον Πρόεδρο των ΗΠΑ) αντιπαραβάλλεται με το κοινωνικά απορριπτέο του Thug Slime (τραυματισμός δύο ατόμων).

**β)**Η συντάκτρια του άρθρου επιλέγει να αξιοποιήσει τις δυνατότητες που της προσφέρει η χρήση του ασύνδετου σχήματος. Με την επιλογή της αυτή δίνει ταχύτητα και ρυθμό στο κείμενο ενώ παράλληλα παρουσιάζει με συντομία, σαφήνεια και ακρίβεια το πλήθος των επιπτώσεων από την προσκόλληση του νεανικού κοινού στην τραπ μουσική. Με τον τρόπο αυτόν, ενισχύεται ο επικοινωνιακός αντίκτυπος του αποσπάσματος.

**Εναλλακτικά**

**β)** Η δήλωση της 15χρονης αποτελεί αντιπροσωπευτικό δείγμα προφορικού λόγου. Ενδεικτικά αναφέρουμε την κυριαρχία ρηματικής διατύπωσης στα λόγια της (δέχονται το να προβάλλονται, προσπαθούμε,  να ταιριάξουμε), την παρουσία πρώτου προσώπου (προσπαθούμε, ταιριάξουμε) το οποίο προσδίδει αμεσότητα και ζωντάνια στο λόγο και τέλος τη χρήση μεταφορικού λόγου (δεν), καθώς η ομιλήτρια αξιοποιεί την δύναμη της συνυποδήλωσης για να μεταδώσει πιο παραστατικά τις σκέψεις της.

**Μετατροπή σε επίσημο ύφος**

Και τα κορίτσια (απο)δέχονται την προβολή  ως κάτι υποδεέστερο μέσω της αποδοχής αυτής της μουσικής», συμπληρώνει, «δεν εξαιρώ  , αφού επιδιώκουμε/προσπαθούμε κι εμείς να ενταχθούμε στην ομάδα/να γίνουμε αποδεκτές από τους συνομηλίκους μας».

**Β3.**Το κείμενο 1 παρουσιάζει αρκετά στοιχεία που υπάγονται στο καταγγελτικό ύφος τόσο νοηματικά όσο και εκφραστικά. Σε γλωσσικό επίπεδο εντοπίζουμε: Α) την σαφήνεια καθώς η συγγραφέας χρησιμοποιεί σαφή και κατανοητή γλώσσα για να εκφράσει τις επικρίσεις και τις απόψεις της για το ζήτημα. Για το λόγο αυτό επιλέγει την παράθεση των αντιλήψεων τριών διαφορετικών ανθρώπων σε απλό και σαφή λόγο. Β) τη χρήση λέξεων με αρνητικό σημασιολογικό φορτίο όπως: τις γυναικοκτονίες, τους βιασμούς, η θεματολογία της (όπλα, ναρκωτικά, σεξουαλικότητα, «ματσίλα» , λεφτά, χλιδή) είναι τοξική κ.ά. Γ) την επανάληψη προκειμένου  να ενισχυθούν οι επικρίσεις και οι απόψεις του ομιλούντος, όπως συμβαίνει στην περίπτωση του ραδιοφωνικού παραγωγού Μανώλη Σταυρουλάκη, ο οποίος εμμένει στο θέμα της επίδρασης της trap μουσικής στην αγωγή των κοριτσιών «Σχολιάζουμε τον σεξισμό, την ανισότητα των φύλων… όταν βλέπει το γυναικείο φύλο να χορεύει στα συγκεκριμένα hits.»

**ΘΕΜΑ Γ.**

**Γ.**Βασικός πυρήνας του προβληματισμού της φωνής που ακούγεται στο τραγούδι είναι η αδυναμία της απεξάρτησής της από το ανδρικό φύλο. Όπως χαρακτηριστικά δηλώνεται και από τον ***τίτλο*** νιώθει πάντα «δεμένη», δέσμια στον πατέρα, στον σύντροφο, στον σύζυγο, στις καταστάσεις που δεν τις επιτρέπουν να βρει τον πραγματικό της εαυτό (και μέρα με τη μέρα αντί για μένανε- τη μάνα μου αντικρίζω στον καθρέφτη). Η χρήση της ***μεταφοράς*** «δεμένη με αλυσίδες στα κλειδιά του» δείχνει την άποψη του πατέρα για τη θέση της γυναίκας. Παράλληλα, με τη ***χρήση του Παρατατικού***, που κυριαρχεί στο μεγαλύτερο μέρος του τραγουδιού, (μεγάλωνα, έβγαζε, άφηνε) αποδίδονται με ζωντάνια και παραστατικότητα οι πράξεις του παρελθόντος, ο τρόπος με τον οποίο μεγάλωνε η ποιητική φωνή και η στάση του πατέρα αλλά και της μητέρας που δημιούργησαν μια σειρά από έμφυλα στερεότυπα (καθώς έπλενε πιάτα στην κουζίνα). Ο Παρατατικός ***εναλλάσσεται με τον Ενεστώτα*** που χρησιμοποιείται για να δηλώσει τι συμβαίνει τώρα στη ζωή του ποιητικού υποκειμένου. Ουσιαστικά τίποτα δεν έχει αλλάξει και αυτό αναδεικνύεται από τη φράση «εδώ τα βλέπεις». Έχει αποδεχθεί την κατάσταση, της έχει γίνει βίωμα, αφού έχει εκτεθεί σε αυτά από μικρή ηλικία, ώστε να την επηρεάζουν στο παρόν και αν δεν μπορεί να «ανήκει» κάπου να επιστρέφει εκεί από όπου ξεκίνησε (κι αν δε σου κάνω με επιστρέφεις).

**ΘΕΜΑ Δ.**

**Δ. Ενδεικτική απάντηση:**

1. Η εκφώνηση μου ζητά να εντάξω το κείμενό μου σε ένα συγκεκριμένο επικοινωνιακό πλαίσιο. Αυτό είναι το **άρθρο για ιστολόγιο** του σχολείου.

|  |
| --- |
| **Τυπική δομή ενός άρθρου**  1.      Απαιτείται τίτλος που να προσελκύει το ενδιαφέρον του αναγνώστη, να είναι σύντομος και περιεκτικός. Π.χ. Γιατί η trap κάνει θραύση στους νέους;  2.      Ο πρόλογος περιέχει την αφορμή του άρθρου, το επίκαιρο γεγονός που αποτέλεσε τον πυρήνα του προβληματισμού για τη συγγραφή του.  3.      Κατά κύριο λόγο χρησιμοποιείται το γ΄ ενικό και πληθυντικό πρόσωπο και η κυριολεκτική λειτουργία της γλώσσας.  4.      Στον επίλογο γίνεται μια ανακεφαλαίωση των βασικών σημείων του άρθρου αποφεύγοντας, ωστόσο, τις επαναλήψεις. |

1. Εντοπίζω στο δοθέν θέμα την **κύρια έννοια** γύρω από την οποία θα συγκεντρώσω το αποδεικτικό υλικό μου και τα **ζητούμενα**, **τα ερωτήματα**, δηλαδή, που έχουν τεθεί.

**ΚΥΡΙΑ ΕΝΝΟΙΑ:** trap μουσική

**ΖΗΤΟΥΜΕΝΑ:**

α. Ποια είναι τα πρότυπα που προβάλλονται μέσω της trap μουσικής στους εφήβους

β. Με ποιους τρόπους μπορούν οι νέοι να αντισταθούν στα πρότυπα αυτά

Προσπαθώ να αναλύσω ισομερώς το κάθε ζητούμενο αναπτύσσοντας τουλάχιστον δύο επιχειρήματα για κάθε ερώτημα.

1. Διαβάζω τα κείμενα αναφοράς και κρατώ σημειώσεις για όσα στοιχεία μπορώ να αξιοποιήσω παραγωγικά στο δικό μου κείμενο (ΠΡΟΣΟΧΗ: δεν μεταφέρω αυτούσια τα χωρία των αρχικών κειμένων, αλλά προβαίνω σε αναδιατυπώσεις).

Συνδυαστικά καταγράφω και τα δικά μου επιχειρήματα για το θέμα.

**Ενδεικτικός πρόλογος**

Παρακολουθούμε τον τελευταίο καιρό τραγουδιστές της τραπ μουσικής να εμπλέκονται σε επεισόδια βίας και διακίνησης ναρκωτικών. Ωστόσο, το μουσικό αυτό είδος είναι από τα πιο δημοφιλή στην Ελλάδα ασκώντας ιδιαίτερη επιρροή σε εφήβους και νέους. Οι στίχοι του αποτυπώνουν ως έναν βαθμό τις αντιλήψεις και τις ευρύτερες ιδέες της κοινωνίας μέσα στην οποία ζούμε οδηγώντας συχνά τους εφήβους και νέους στην υιοθέτησή τους. Μπορούν παρόλα αυτά να αποφευχθούν οι αρνητικές συμπεριφορές μέσω των κατάλληλων εφοδίων.

**α. Πρότυπα που προβάλλονται μέσω της trap μουσικής:**

Κείμενο 1: «Σχολιάζουμε τον σεξισμό, την ανισότητα των φύλων, τις γυναικοκτονίες και τους βιασμούς και από την άλλη ακούμε αυτά τα τραγούδια που τον προωθούν».

**Αναδιατύπωση:**Οι στίχοι της trap μουσικής συντηρούν τις ανισότητες και προωθούν έμφυλα στερεότυπα.

Επιχειρήματα που στηρίζουν την παραπάνω θέση:

* Η θεματολογία της συντηρεί και αναπαράγει πατριαρχικές αντιλήψεις.
* Μέσω των στίχων της υποβαθμίζει τον ρόλο της γυναίκας προβάλλοντάς την ως αντικείμενο ιδιοκτησίας του άνδρα.
* Συντηρείται η κουλτούρα της διαρκούς υποταγής της στο ανδρικό φύλο.

Κείμενο 1: «Η συγκεκριμένη μουσική πράγματι παράγει βία».

**Αναδιατύπωση:**Η trap μουσική ασκεί επιρροή στη συμπεριφορά της νεότερης γενιάς αναπαράγοντας ακόμα και τη βία.

Επιχειρήματα που στηρίζουν την παραπάνω θέση:

* Το μουσικό αυτό είδος στην Ελλάδα είναι ιδιαίτερα δημοφιλές ανάμεσα στους εφήβους και τους νέους επηρεάζοντας τη νοοτροπία τους και οδηγώντας πολλούς να ακολουθούν τα πρότυπα που προβάλλονται μέσω των στίχων της.
* Οι έφηβοι επιλέγουν να επιλύουν τις διαφορές τους με τη βία οποιασδήποτε μορφής, κάτι που απορρέει ενδεχομένως και από το συγκεκριμένο είδος μουσικής.

Άλλα επιχειρήματα:

* Προώθηση του καταναλωτισμού: μέσω των στίχων της γίνονται αναφορές σε καταναλωτικά αγαθά σε τέτοιο βαθμό, ώστε η απόκτησή τους να θεωρείται απαραίτητη για την κοινωνική αναγνώριση και αποδοχή.

**β. Με ποιους τρόπους μπορούν οι νέοι να αντισταθούν στα πρότυπα αυτά**

Κείμενο 1: «η οικογένεια, η παιδεία του παιδιού, το πώς μεταφέρονται τα μηνύματα που περνά το συγκεκριμένο είδος μουσικής μέσα στο σπίτι»

**Αναδιατύπωση:**Ο νέος με την κατάλληλη στήριξη από την οικογένεια αλλά και την παιδεία που θα λάβει μπορεί να οχυρωθεί στην αρνητική επιρροή στων στίχων της trap μουσικής.

Επιχειρήματα που στηρίζουν την παραπάνω θέση:

* Ο διάλογος και η επικοινωνία με τους γονείς είναι σημαντικά στοιχεία για τη διαμόρφωση ενός ποιοτικού αξιακού κώδικα, ώστε ο έφηβος να μη παρασύρεται από τα πρότυπα που προωθούνται μέσω της trap μουσικής.
* Οι γονείς συζητώντας με τα παιδιά για τους στίχους αυτής της μουσικής και τα μηνύματα που μεταδίδουν μπορούν να διαπιστώσουν για ποιους λόγους αυτά τα ακούσματα τους είναι αρεστά και να προτείνουν στα παιδιά τους άλλα μουσικά ακούσματα. Ακούγοντας μουσική με θετικά μηνύματα και στίχους, ο νέος μπορεί να αντισταθεί στα αρνητικά πρότυπα που προωθούνται από την trap μουσική, να στραφεί σε ακούσματα που ενισχύουν την αυτοεκτίμηση, την ελπίδα και την επιθυμία για πρόοδο.
* Αναγκαία προβάλλεται και η καλλιέργεια της κρίσης και του προβληματισμού των εφήβων για το περιεχόμενο αυτών των στίχων.

Άλλα επιχειρήματα:

* Κριτική σκέψη: Ο νέος μπορεί να αναπτύξει την ικανότητα να αξιολογεί και να κρίνει τους στίχους και τα μηνύματα που περιλαμβάνονται στην trap μουσική. Με αυτόν τον τρόπο, μπορεί να αποφύγει να υιοθετήσει αρνητικές συμπεριφορές.

1. Φροντίζω για τη σωστή οργάνωση του κειμένου εξασφαλίζοντας την απρόσκοπτη μετάβαση από το ένα μέρος στο άλλο και τη συνολική συνοχή του.

**Ενδεικτικός επίλογος**

Είναι σημαντικό να αναγνωριστεί ότι τα αρνητικά πρότυπα δεν είναι παντού παρόντα στην trap μουσική και ότι η μουσική αυτή δεν είναι η μόνη που προωθεί τέτοια μηνύματα. Μπορεί να έχει και θετικά μηνύματα και να είναι μια πηγή καλλιτεχνικής έκφρασης και ψυχαγωγίας για τους ακροατές της. Η κριτική ακρόαση της μουσικής αυτής μπορεί να βοηθήσει το άτομο στην αποφυγή υιοθέτησης των αρνητικών της προτύπων.